
ΤΕΛΟΣ ΟΚΤΩΒΡΙΟΥ Η ΔΙΕΥΘΥΝΣΗ  Π.Ε. Β’ ΑΘΗΝΑΣ ΜΕΤΑΚΙΝΕΙ ΕΚΠΑΙΔΕΥΤΙΚΟΥΣ!!
  Τελειώνει ο Οκτώβριος και, ενώ με πολλές ελλείψεις και δυσκολίες οι εκπαιδευτικοί κατάφεραν να σχεδιάσουν στοιχειωδώς τον παιδαγωγικό, αλλά και τον προσωπικό τους προγραμματισμό, έρχεται η ΔΙΠΕ Β΄ Αθήνας να παρέμβει σε αυτόν με αιφνίδιο και παράτυπο τρόπο, κάτι που συμβαίνει συχνά εν μέσω του σχολικού έτους. 

 Αποφασίζει τώρα, 2,5 μήνες μετά την έναρξη  των μαθημάτων, να τοποθετήσει νέους διευθυντές και διευθύντριες, μια διαδικασία που θα έπρεπε να είχε προνοήσει ως Διοίκηση να ολοκληρωθεί πριν την έναρξη της σχολικής χρονιάς και πριν λήξει η ισχύ του καταλόγου των υποψήφιων Διευθυντών.   Δημιουργεί νέα κενά, που για να καλυφθούν, μετακινεί αιφνιδίως εκπαιδευτικούς (ΠΕ 70 και ειδικότητες ΠΕ 86). 

 Επιχειρεί τις μετακινήσεις των συναδέλφων με προφορικές εντολές, ακόμα και σε απομακρυσμένα από την περιοχή εργασίας και διαμονής τους σχολεία, χωρίς να ακολουθηθεί η τυπική διαδικασία με τα μόρια του καθένα/καθεμίας εκπαιδευτικού και τις δηλώσεις προτίμησης, αυτές που αιτήθηκαν οι συνάδελφοι ειδικοτήτων το καλοκαίρι, όπως ορίζει το θεσμικό πλαίσιο και με σχετική απόφαση του ΠΥΣΠΕ.
  Δε φτάνει που η υποστελέχωση προκαλεί δυσλειτουργίες στις σχολικές μονάδες και δυσχεραίνει το έργο των εκπαιδευτικών, δεν αρκούν οι μετακινήσεις των ειδικοτήτων που έχουν γίνει «λάστιχο», υποχρεούμενες να εργαστούν σε διαφορετικά σχολικά περιβάλλοντα,  τρέχοντας να προλάβουν να κάνουν το μάθημά τους από σχολείο σε σχολείο,  δε φτάνει  που οι διορισμοί της β΄ φάσης πιο πολύ μοιάζουν με εμπαιγμό σε σχέση με τις πραγματικές ανάγκες, τώρα καταστρατηγούνται, για άλλη μια φορά, τα ίδια τα εργασιακά δικαιώματα των εκπαιδευτικών .
Οι ενέργειες και οι διαδικασίες  της Διεύθυνσης είναι απαράδεκτες, γιατί  :
-δεν ακολούθησαν τα έγκαιρα χρονικά όρια, μέσα στα οποία όφειλαν να γίνουν οι τοποθετήσεις των Διευθυντών/ντριών, πριν την έναρξη της νέας σχολικής χρονιάς,
-δεν εμφανίζουν τα  κενά με διαφάνεια και τις υπεραριθμίες, ώστε οι συνάδελφοι να γνωρίζουν από πριν και να επιλέγουν σε ποια σχολεία τοποθετούνται χωρίς, εκ των υστέρων, οχλήσεις και εντολές μετακίνησης. Αν τηρούνταν όλα αυτά, θα μπορούσαν να έχουν τις νόμιμες διευκολύνσεις, που απορρέουν από το δικαίωμα επιλογής σχολικής μονάδας. 

 -συνεχίζουν και επιμένουν με ψυχρό και ανάλγητο τρόπο να αναστατώνουν τον εκπαιδευτικό και προσωπικό προγραμματισμό, μετακινώντας εκπαιδευτικούς, που ήδη έχουν ξεκινήσει να εργάζονται σε μια σχολική μονάδα;  
Ως Σύλλογος εκπαιδευτικών Γ. ΣΕΦΕΡΗΣ, καταγγέλλουμε τη διαδικασία και καλούμε τη Διεύθυνση ΠΕ Β Αθήνας:
1.  Να παραμείνουν οι εκπαιδευτικοί στα σχολεία τους, να μη διαταραχτεί η παιδαγωγική διαδικασία και να μη συμπτυχθεί κανένα τμήμα, μετά από τις τελευταίες μετακινήσεις
2. Να ακολουθείται η νόμιμη διαδικασία για τις τοποθετήσεις των εκπαιδευτικών με τα μόρια και τις προτιμήσεις τους (ειδικά στις ειδικότητες) και να ενημερώνονται εξαρχής, αν τοποθετούνται σε βραχυχρόνιο  ή ετήσιο κενό

3. Να μην επιχειρούν να «μπαλώσουν» τα εκατοντάδες πραγματικά κενά σε εκπαιδευτικούς γενικής και ειδικής αγωγής, αντί να προχωρήσουν σε μαζικούς, μόνιμους διορισμούς
4. Να σταματήσει τις προφορικές και τηλεφωνικές πιέσεις και να ζητήσει τις μετακινήσεις των εκπαιδευτικών εγγράφως
Συνάδελφοι και συναδέλφισσες, συσπειρωμένοι στο σωματείο μας «Γ.ΣΕΦΕΡΗΣ», συνεχίζουμε να αποκαλύπτουμε την αντιεκπαιδευτική πολιτική ΥΠΑΙΘΑ και Διοίκησης, που, κυριολεκτικά, "κουρελιάζει" τα μορφωτικά δικαιώματα των μαθητών/τριών μας και, συγχρόνως, καταπατά τα εργασιακά δικαιώματα των εκπαιδευτικών.
Απαιτούμε τώρα να γίνει η τρίτη φάση προσλήψεων και να εξασφαλιστεί όλο το αναγκαίο και απαραίτητο προσωπικό για την εύρυθμη λειτουργία των σχολικών μονάδων, αλλά και για τη δυνατότητα αναπλήρωσης ασθενειών και αδειών.
Η ΠΡΟΕΔΡΟΣ

 Η ΓΡΑΜΜΑΤΕΑΣ

